33. ΑΠΟΦΑΣΙΣ ΥΠΟΥΡΓΩΝ ΔΙΚΑΙΟΣΥΝΗΣ ΚΑΙ ΟΙΚΟΝΟΜΙΚΩΝ Αριθ. 42994 της 26 Απρ./30 Μαΐου 1972 (ΦΕΚ Β΄ 380) Περί καθορισμού των δικαιωμάτων των Συμβολαιογράφων, των αμίσθων Υποθηκοφυλάκων και των εισπραττομένων εν τοις εμμίσθοις και αμίσθοις υποθηκοφυλακείοις υπέρ του Δημοσίου, επί πράξεων υπέρ Κοινωφελών και Νοσηλευτικών Ιδρυμάτων κοινωφελούς ή φιλανθρωπικού χαρακτήρος. Έχοντες υπ’ όψιν τας διατάξεις του άρθρ. 3 του Α.Ν. 307/1945 και του άρθρ. 7 του Α.Ν. 305/1945, αποφασίζομεν: Άρθρ.1.-Επί δικαιοπραξιών καταρτιζομένων δια συμβολαιογραφικού εγγράφου, αφορωσών εις κληρονομίας, κληροδοσίας και δωρεάς υπέρ κοινωφελών Ιδρυμάτων και Νοσηλευτικών τοιούτων κοινωφελούς ή φιλανθρωπικού χαρακτήρος, ως και επί συμβάσεων δι’ ων συνομολογούνται προς τ’ ανωτέρω ιδρύματα, δάνεια παρά πιστωτικών ιδρυμάτων, νομικών προσώπων δημοσίου δικαίου και δημοσίων εν γένει οργανισμών, τα συμβολαιογραφικά δικαιώματα καθορίζονται αναλόγως του ύψους του αντικειμένου της συμβάσεως ως ακολούθως: Επί ποσού μέχρι δραχ. 2.000.000 ταύτα δεν δύνανται να υπερβούν τας δραχ. 2.000. Επί ποσού από δραχ. 2.000.001 μέχρι δραχ. 5.000.000 εις δραχ. 3.000. Επί ποσού από δραχ. 5.000.001 μέχρι δραχ. 10.000.000 εις δραχ. 4.000. Δι’ εκάστην, πέραν των δραχ. 10.000.000, επαύξησιν του ποσού της συμβάσεως, κατά 1.000.000 δραχμάς, θα επαυξάνωνται τα δικαιώματα του συμβολαιογράφου κατά δραχ. 400, εν ουδεμιά όμως περιπτώσει δύνανται να υπερβούν τα δικαιώματα ταύτα το ποσόν των 30.000 δραχμών. Άρθρ.2.-Επί πράξεων μεταγραφής δωρεών, κληρονομιών ή κληροδοσιών, επί εγγραφής  προσημειώσεως ή υποθήκης προς εξασφάλισιν δανείων προς τα εν τω άρθρ. 1 του παρόντος ιδρύματα, ως και επί των υπό τούτων επισπευδομένων κατασχέσεων, τα εν τοις εμμίσθοις και αμίσθοις υποθηκοφυλακείοις εισπραττόμενα δικαιώματα υπέρ του δημοσίου και των αμίσθων υποθηκοφυλάκων καθορίζονται εις το ήμισυ των κατά τ’ ανωτέρω καθοριζομένων δικαιωμάτων των συμβολαιογράφων. Άρθρ.3.-Η ισχύς της παρούσης άρχεται ένα μήνα μετά την δημοσίευσίν της δια της Εφημερίδος της Κυβερνήσεως. 